प्राणधर ने राजा गी खबर दित्ती जे महाराज बड्डा विमान त्यार होई गेआ ऐ। नरवाहनदत्त ने उसी बड़े आदर कन्ने पुच्छेआ जे तुस राज्यधर दे बड्डे भ्रा प्राणधर ओ। प्राणधर नै बड़े विनय कन्ने जवाब दित्ता जे हां महराज ! अऊं राज्यधर दा बड्डा भ्रा प्राणधर आं। नरवाहनदत्त नै प्राणधर गी ओ सारी कथा सुनाई जियां हेमपुरै च उदा संगम राज्यधर कन्ने होआ ते जियां राज्यधर ने उनेंगी कर्पूरसंभव नग्गर औने लेई विमान दी स्हायता दित्ती। कौशाम्बी जाने दी त्यारी मकम्मल होई जाने पर, नरवाहनदत्त, युवरानी कर्पूरिका, गोमुख जांत्रिक प्राणधर ते बाकी नौकर-चाकर दोनें विमानें पर निरविघ्न जात्रा लेई ब्राह्मणें मंगलपाठ ते स्वस्तिवचन पढ़े। वृद्धजनें अपनियां शुभकामना ते शीर्वाद दित्ते। कर्पूरसम्भव नग्गरा दा उड्डिऐ दोऐ विमान कौशाम्बी गी चली पे। नरवाहनदत्त प्राणधर जांत्रिक गी आखन लगा—पैह्‌लें अस समुंदरै दे कंढै बस्से दे हेमपुर नग्गर चलने आं, उत्थूं दा होइऐ फी कौशाम्बी दी जात्रा करगे। किश चिरै दे बाद विमान हेमपर उतरे। चिरै दे बछोड़े बाद उत्थैं प्राणधर ते राज्यधर दोनें भ्राएं दा मलाप होआ। दोनें दी अक्खियें थमां अत्थरुएं दियां धारां बगी निकलियां ते अपने लम्में बजोग दा संताप उनें दूर कीता। इदे परंत दोए विमान कौशाम्बी गी उड्डे। किश घडियां उडदे होआ तां विमान कौशाम्बी आई पुज्जे। कौशाम्बी दी जनता नै बड़े चरजै कन्ने इनेंगी गासै परा उतरदे दिक्खेआ। उंदी हरानी ते खुशी दा कोई ठकाना नेईं रेआ जदूं उनें युवराज नरवाहनदत्त, युवरानी कर्पूरिका, गोमुख, प्राणधर ते नौकर-चाकरें गी विमानें परा उतरदे दिक्खेआ। उंदे औने दी खबर सुनियै वत्सराज, महारानी वासवदत्ता, रानी पदमावती ते उदे पुत्तरै दियां लाड़ियां मदन-मंचुका ते रतनप्रभा सारे नरवाहनदत्त द स्वागत लेई मैह्‌लें दा बाह्‌र आए।